Pernille Vigsø Bagge (SF), 2009-05-05:
Det her forslag indeholder jo alt godt fra havet, men så sandelig også alt muligt skidt.
Det er fornuftigt at lave en bevægelse i retning af bedre og klarere skoleledelse, og det er fornuftigt at betinge sig, at skolebestyrelsen laver retningslinjer, der skal føre til bedre trivsel for voksne og børn i folkeskolen.
Det er også rigtig positivt med muligheden for de forskudte valg til skolebestyrelsen.
Det er også rigtig fint, hvis vi undgår en gentagelse af Hellebæksagen, hvor en skoleleder bortviste en elev, forældrene hyrede en advokat og kommunalbestyrelsen omstødte skolelederens beslutning, så resultatet i stedet for blev, at skolelederen nærmest måtte gå.
Men det er rigtig skidt, at vi ikke får en klar definition af, hvad en skole er.
Det er en mere eller mindre kendt sag, at forligspartierne omkring folkeskolen ikke helt kan enes om dette emne, og mens tiden går, finder kommunerne alle mulige konstruktioner af mere eller mindre hensigtsmæssig karakter.
Det skal ikke være nogen hemmelighed, at SF ønsker at styrke folkeskolens aktører lokalt og dermed gerne vil være med til at sikre skolebestyrelsens rolle, skolelederens autoritet og klare regler om skolesammenlægninger, fællesledelse osv., men de ting er ikke med i det her forslag.
Det kommer senere, hører vi.
Med hensyn til det her forslag er det rigtig skidt, at man fjerner både forældres, elevers og skolebestyrelses mulighed for at være lige så aktiv en del af folkeskolen, som de har været hidtil.
Efter gennemførelsen af det her forslag er der ikke meget tilbage for forældrene at skulle have sagt.
Hvori består garantien for, at der ikke indføres en dumpepraksis, når skolelederen med det her forslag kan lade en elev gå en klasse om, uanset forældrenes indvendinger?
I en tid, hvor eliteklasser skyder op som paddehatte, fordi det åbenbart er for svært at undervisningsdifferentiere inden for klassefællesskabet, sandsynligvis på grund af overfyldte klasser og lærere, der ikke får tilstrækkelige efteruddannelse, og til stor skade for både fællesskab og sammenhængskraft i folkeskolen, og i en tid, hvor der helst skal spares på specialundervisningen, er der grund til at frygte, hvad den her bestemmelse kan medføre.
Det er bekymrende, at skolebestyrelsen ikke skal føre tilsyn med personale- og elevsager på skolen.
Det er bekymrende, at skolebestyrelsen afskæres fra at udtale sig til kommunalbestyrelsen om sager, der ikke snævert vedrører skolebestyrelsens arbejde.
Hele forslaget er udtryk for en voldsom centralisering, som ikke alene er gammeldags, men også er udemokratisk.
Det er med til at fjerne ansvaret fra forældre og skolebestyrelser, som man med mere visionære forslag kunne udstyres med et langt større ansvar for skoleudviklingen noget, som man ved både gavner fællesskabet og den enkelte elev, som profiterer meget og motiveres af forældrenes engagement i deres skolegang.
Nu vi er ved eleverne, så er Danske Skoleelevers høringssvar jo klokkeklart. Det her forslag er udtryk for et brud med princippet om, at vi skal opdrage eleverne til medborgerskab, og at eleverne skal lære at tage ansvar og høres og inddrages i beslutninger, der vedrører dem.
Danske Skoleelever er bekymrede for reduktionen af forældrenes og elevernes klagemuligheder.
Og når Folketingets Ombudsmand selv tidligere har anført over for Børnerådet, at hans institution ikke i tilstrækkelig grad ser sig i stand til at varetage hele børneområdet, er det måske en smule useriøst at anføre, at den her instans er dækkende for behandling af klager fra elever.
Det kunne være spændende, hvis vi engang her i Folketinget kunne tage en debat om de spændende forslag, der i sin tid i forbindelse med kommunalreformen kom fra Skole og Samfund.
Jeg siger ikke, at det er SF's politik, men jeg siger, at det kunne være interessant at få en debat om bevægelsen fra kommunalbestyrelsen over til skolerne frem for en bevægelse fra elever og forældre over til skoleledelse og kommunalbestyrelse.
SF finder i hvert fald det her forslag uholdbart og utilstrækkeligt og meget centralistisk.
I sin nuværende form kan SF ikke stemme for forslaget.